《金缕曲 重九忆亡妹掌珠》
清代·曹景芝

最是关心处，算年年、重阳时节，凄风苦雨。一自三秋分雁字，忍把茱萸重数。

便剪纸、招魂来否。寂寞夜台尘土隔，问黄泉、可有悲凉句。

参不破，幽明路。

眼前事事添愁绪。况天边、几行征雁，雁声凄楚。触景伤情双泪落，不道此生难聚。

更不道、梦魂无据。转眼红颜成白骨，冷清清、一片埋愁土。

惟此恨，足千古。

作者简介：曹景芝，字宜仙，吴县人，同邑陆元第室。毓秀、毓英胞姊，均工词。毓秀有《桐花馆词》，毓英有《锄梅馆词》，汇刻为《花萼联咏集》。